CELEX: 32009R0966
Language: sl
Date: 2009-10-15 00:00:00
Title: Uredba Komisije (ES) št. 966/2009 z dne 15. oktobra 2009 o spremembi Uredbe (ES) št. 657/2008 o določitvi podrobnih pravil za uporabo Uredbe Sveta (ES) št. 1234/2007 v zvezi s pomočjo Skupnosti za oskrbo učencev v izobraževalnih ustanovah z mlekom in nekaterimi mlečnimi proizvodi

16.10.2009   
            
            
               SL
            
            
               Uradni list Evropske unije
            
            
               L 271/10
            
         
      UREDBA KOMISIJE (ES) št. 966/2009
   z dne 15. oktobra 2009
   o spremembi Uredbe (ES) št. 657/2008 o določitvi podrobnih pravil za uporabo Uredbe Sveta (ES) št. 1234/2007 v zvezi s pomočjo Skupnosti za oskrbo učencev v izobraževalnih ustanovah z mlekom in nekaterimi mlečnimi proizvodi
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) ter zlasti člena 102 v povezavi s členom 4 Uredbe,
   ob upoštevanju naslednjega:
   
               (1)
            
            
               Izkušnje so pokazale, da nekateri proizvodi, navedeni v Prilogi I k Uredbi Komisije (ES) št. 657/2008 (2) niso na voljo na trgu v več državah članicah.
            
         
               (2)
            
            
               Da se zagotovi večja izbira proizvodov, upravičenih do pomoči, za uporabo v državah članicah, je treba seznam proizvodov razširiti. Povečanje števila upravičenih proizvodov ne pomeni, da je treba spremeniti parametre za določitev višine pomoči, zato višina pomoči za proizvode iz kategorije II ostane nespremenjena.
            
         
               (3)
            
            
               Izkušnje so tudi pokazale, da opredelitvi za sir in sladila nista dovolj jasni, zato je treba navedeni opredelitvi spremeniti.
            
         
               (4)
            
            
               Uredbo (ES) št. 657/2008 je zato treba ustrezno spremeniti.
            
         
               (5)
            
            
               Upravljalni odbor za skupno ureditev kmetijskih trgov ni dal mnenja v roku, ki ga je določil njegov predsednik –
            
         SPREJELA NASLEDNJO UREDBO:
   Člen 1
   Priloga I k Uredbi (ES) št. 657/2008 se nadomesti z besedilom iz Priloge k tej uredbi.
   Člen 2
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 15. oktobra 2009
      
         
            Za Komisijo
         
         Mariann FISCHER BOEL
         
         
            Članica Komisije
         
      
   
   
      (1)  UL L 299, 16.11.2007, str. 1.
   
      (2)  UL L 183, 11.7.2008, str. 17.
   
      PRILOGA
      
         
            „PRILOGA I
            
               SEZNAM PROIZVODOV, KI SO UPRAVIČENI DO POMOČI SKUPNOSTI
            
            
               Kategorija I
            
            
                        (a)
                     
                     
                        Toplotno obdelano mleko (1);
                     
                  
                        (b)
                     
                     
                        toplotno obdelano mleko s čokolado, sadnim sokom (2) ali aromatizirano, ki po teži vsebuje najmanj 90 % mleka iz točke (a) in vsebuje največ 7 % dodanega sladkorja (3) in/ali medu;
                     
                  
                        (c)
                     
                     
                        fermentirani mlečni izdelki s sadnim sokom (2) ali brez, aromatizirani ali nearomatizirani, ki po teži vsebujejo najmanj 90 % mleka iz točke (a) in vsebujejo največ 7 % dodanega sladkorja (3) in/ali medu.
                     
                  
               Kategorija II
            
            Aromatizirani ali nearomatizirani mlečni izdelki s sadjem (4), fermentirani ali ne, ki po teži vsebujejo najmanj 75 % mleka iz točke (a) kategorije I in vsebujejo največ 7 % dodanega sladkorja (5) in/ali medu.
            
               Kategorija III
            
            Sveži in predelani siri, ki vsebujejo največ 10 % nemlečnih sestavin (6).
            
               Kategorija IV
            
            Sira Grana Padano in Parmigiano Reggiano.
            
               Kategorija V
            
            Siri, ki vsebujejo največ 10 % nemlečnih sestavin in ne spadajo v kategoriji III in IV (6).
         
      
      
         (1)  Vključno z mlečnim napitkom brez laktoze.
      
         (2)  Sadni sok se uporabi v skladu z Direktivo Sveta 2001/112/ES z dne 20. decembra 2001 o sadnih sokovih in nekaterih podobnih proizvodih, namenjenih za prehrano ljudi.
      
         (3)  Za namene te kategorije sladkor pomeni izdelke, navedene pod oznakama KN 1701 in 1702. V proizvodih iz te kategorije se sladila uporabljajo v skladu z Direktivo Evropskega parlamenta in Sveta 94/35/ES z dne 30. junija 1994 o sladilih za uporabo v živilih.
      
         (4)  Za namene te kategorije mlečni proizvodi s sadjem vedno vsebujejo sadje, sadno pulpo, sadno kašo ali sadni sok. Za namene te kategorije sadje pomeni izdelke, navedene pod poglavjem 8 kombinirane nomenklature. Sadni sok, sadna pulpa in sadna kaša se uporabljajo v skladu z Direktivo Sveta 2001/112/ES z dne 20. decembra 2001 o sadnih sokovih in nekaterih podobnih proizvodih, namenjenih za prehrano ljudi.
      
         (5)  Za namene te kategorije sladkor pomeni izdelke, navedene pod oznakama KN 1701 in 1702. Količina sladkorja, ki se doda sadju, je vključena v najvišji dovoljeni odstotek 7 % dodanega sladkorja. V proizvodih iz te kategorije se sladila uporabljajo v skladu z Direktivo Evropskega parlamenta in Sveta 94/35/ES z dne 30. junija 1994 o sladilih za uporabo v živilih.
      
         (6)  Proizvodi iz te kategorije so v skladu z zahtevami iz točke II Priloge XII k Uredbi (ES) št. 1234/2007.